

VLADA REPUBLIKE HRVATSKE

Zagreb, 1. veljače 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo mora, prometa i infrastrukture |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka u vezi s realizacijom Projekta obnove i rekonstrukcije državne ceste DC8 na području Dubrovačko-neretvanske županije  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 3. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_\_\_\_\_\_ 2019. godine donijela

**Z A K L J U Č A K**

 1. Vlada Republike Hrvatske podupire realizaciju Projekta obnove i rekonstrukcije državne ceste DC8 na području Dubrovačko-neretvanske županije, na pojedinim dionicama, u ukupnoj duljini od 31,5 km.

 2. Zadužuje se Ministarstvo mora, prometa i infrastrukture da poduzme aktivnosti za uvrštavanje Projekta iz točke 1. ovoga Zaključka u plan građenja i održavanja državnih cesta za 2019. godinu.

 3. Zadužuje se Ministarstvo mora, prometa i infrastrukture da, u suradnji s društvom Hrvatske ceste d.o.o., osigura realizaciju Projekta iz točke 1. ovoga Zaključka, sukladno svojoj nadležnosti i raspoloživim financijskim sredstvima.

 4. Za nositelja Projekta iz točke 1. ovoga Zaključka određuje se društvo Hrvatske ceste d.o.o., a za koordinaciju svih aktivnosti vezano uz provedbu ovoga Zaključka određuje se Ministarstvo mora, prometa i infrastrukture.

Klasa:

Urbroj:

Zagreb,

 Predsjednik

 mr. sc. Andrej Plenković

**O B R A Z L O Ž E NJ E**

Društvo Hrvatske ceste d.o.o. planira rekonstruirati i obnoviti, na pojedinim dionicama, državnu cestu DC8 na području Dubrovačko-neretvanske županije. Predviđena je obnova dionice Zaton Veliki – Štikovica, u duljini od 3,05 km, te rekonstrukcija na tri dionice i to: dionica od mosta dr. Franje Tuđmana do Ilijine glavice duljine 2,15 km, dionica Slano - Trsteno duljine 16,3 km i dionica prolaz kroz Župu Dubrovačku duljine 10,0 km. Također se, u sklopu ovoga projekta, planira rekonstrukcija i tri križanja (Bosanka, Lozica i Orašac).

**Obnova državne ceste DC8 na dionici Zaton Veliki - Štikovica, u duljini od 3,05 km**

Projektom je predviđeno uređenje kolnika, oborinske odvodnje te proširenje nogostupa i javne rasvjete čime će se uvelike poboljšati sigurnost pješaka na predmetnoj dionici. Procijenjena vrijednost radova obnove iznosi 19.000.000,00 kuna (bez PDV-a). U 2019. godini planirano je izvesti radove u vrijednosti od 6.000.000,00 kuna, dok su preostali radovi, u vrijednosti od 13.000.000,00 kuna, planirani za izvedbu u 2020. godini.

**Rekonstrukcija državne ceste D8 na dionici od mosta dr. Franje Tuđmana do Ilijine glavice, u duljini od 2,15 km**

Ovdje se radi o dionici na samom ulazu u Grad Dubrovnik koja prolazi kroz naselje Nuncijata. Ovim projektom planira se obnova kolnika državne ceste, rekonstrukcija oborinske odvodnje, te poglavito rješenje parkirališta, pješačkog prometa i lokalnog prometa za cjelokupno naselje. Projekt je trenutno u fazi projektiranja, a istovremeno se radi i studija optimalizacije odvodnje. Ugovorena vrijednost usluge projektiranje obnove kolnika je 547.000,00 kuna(bez PDV-a), dok je predviđena vrijednost usluge projektiranja odvodnje 367.420,00 kuna (bez PDV-a). Predviđene usluge projektiranja planiraju se realizirati tijekom 2019. godine.

**Rekonstrukcija državne ceste DC8 na dionici Slano - Trsteno, u duljini od 16,3 km**

Ovim projektom izvršit će se obnova kolnika i oborinske odvodnje, te prometno riješiti pristupi mjestima Ratac i Banja za koje trenutno ne postoji adekvatan pristup. Društvo u 2019. godini planira ugovoriti i izraditi projektnu dokumentaciju za provedbu ovih radova. Procijenjena vrijednost usluge projektiranja je 1.200.000,00 kuna(bez PDV-a). Predviđena usluga projektiranja planira se realizirati tijekom 2019. godine.

**Rekonstrukcija državne ceste DC8 na dionici prolaz kroz Župu Dubrovačku, u duljini od 10,0 km**

Ovim projektom se na cjelokupnoj dionici državne ceste DC8, koja prolazi kroz gusto naseljeno područje Župe Dubrovačke, planira obnova kolnika, evidentiranih klizišta, oborinske odvodnje, uređenje križanja s cestama nižeg ranga, a poglavito uređenje pješačkog prometa izradom i nadogradnjom pothodnika/nathodnika i nogostupa, te izradom javne rasvjete. Društvo u 2019. godini planira ugovoriti i izraditi projektnu dokumentaciju za provedbu ovih radova. Procijenjena vrijednost usluge projektiranja je 1.100.000,00 kuna(bez PDV-a). Predviđena usluga projektiranja planira se realizirati tijekom 2019. godine.

**Rekonstrukcija križanja Bosanka**

Projektom se predviđa izgradnja trake za lijeve skretače iz razloga povećanja sigurnosti odvijanja prometa u samom raskrižju. Projekt je trenutno u fazi projektiranja, a ugovorena vrijednost usluge projektiranje je 184.000,00 kuna(bez PDV-a). Predviđena usluga projektiranja planira se realizirati tijekom 2019. godine.

**Rekonstrukcija križanja Lozica**

Projektom se predviđa izgradnja trake za lijeve skretače iz razloga povećanja sigurnosti odvijanja prometa u samom raskrižju. Projekt je trenutno u fazi projektiranja, a ugovorena vrijednost usluge projektiranje je 217.130,00 kuna(bez PDV-a). Predviđena usluga projektiranja planira se realizirati tijekom 2019. godine.

**Rekonstrukcija križanja Orašac**

Projektom se predviđa izgradnja trake za lijeve skretače iz razloga povećanja sigurnosti odvijanja prometa u samom raskrižju, te izgradnja pothodnika s obzirom na blizinu osnovne škole Antun Masle. Projekt je trenutno u fazi projektiranja, a ugovorena vrijednost usluge projektiranje je 207.230,00 kuna(bez PDV-a). Predviđena usluga projektiranja planira se realizirati tijekom 2019. godine.

Financijska sredstva u ukupnom iznosu od 22.822.780,00 kuna (bez PDV-a), koja će biti korištena za radove na obnovi dionice Zaton Veliki-Štikovica i izradu projektne dokumentacije za rekonstrukciju ostalih dionica i križanja, osigurana su u Financijskom planu Hrvatskih cesta za 2019. godinu (9.822.780,00 kuna) i projekcijama plana za 2020. (13.000.000,00 kuna) i 2021. godinu,u okviru aktivnosti K2012 Investicijsko održavanje i rekonstrukcija državnih cesta, proračunski konto 4213 Ceste, željeznice i ostali prometni objekti.

Realna procjena financijskih sredstava potrebnih za realizaciju radova rekonstrukcije na preostale tri dionice i rekonstrukciju križanja dat će se nakon završetka projektne dokumentacije, te će se sukladno tome potrebna sredstva osigurati u Financijskom planu društva za 2020. godinu i dalje, ako će biti potrebno.